Aalisarnermik piniarnermillu inuussutissarsiornerit pillugit saqqummersit­sinersuarmut Ilulissani siullermeersumik ingerlanneqartumut ammaallunga oqaaseqarnissannut aggersarneqarninnut qujanarujussuaq.

Saqqummersitsinersuarmik illersuisuusinnaanera pillugu ataqqinarteqaara nuan­naa­rutigalugulu saqqummersitsinersuaq nunatsinni kingumut ingerlanneqarsin­naammat maannakkullu piniartutut inuussutissarsiuteqarneq peqataatinne­qalermat.

***Aalisarnermi tamaviaarluni anguniagassat***

Aalisarneq nunatsinni inuussutissarsiutini pingaarnerpaajuvoq, ukiorpassuarnilu pingaarnerpaajussalluni. Taamaattumik saqqummersitsinersuarmut peqataasin­naa­nera nuannaarutigingaarpara, tassanimi aalisarneq pingaartillugu ukkata­rineqassammat. Aalisartut, immikkuullarissunik suliallit immikkullu ilisimasallit pissutsinik Kalaallit Nunaanni aalisarnermut tunngasunik nutaanerpaanik ilisimasaqalernissaannut oqallinnissaannullu tunngavissiinissaq pingaarute­qarpoq. Polar Expo ukiorpaalunni maani Nunatsinni taamatut sinaakkusiisimavoq, kalaallit aalisartut tunisassiortullu peqatigalugit. Tassa tamakkorpiaat attuumassuteqartut saqqummersitsinersuup soqutiginaateqarluni ingerlaannarnis­saanik qulakkeerinnissapput.

Nunatsinni aalisarnikkut inuussutissarsiutigineqartup annerpaajullunilu pingaa­ruteqassusia pillugu, inuussutissarsiutitut pingaarnerpaajummat avaqqussinnaan­ngilarput.

Nunatta tamakkiisumik aningaasaqarniarneranut aalisarnerup aningaasarsiu­taaneranut maligassiuisutut ingerlatsisuuginnarnissaa kissaatigaara, taamatullu aalisarnerup Nunatsinnut tamarmiusumut iluaqutaajuarnissaa kissaatigalugu. Taamaattumik aalisarneq aamma ataatsimoorutissavarput. Aqutsineq, aalisartut suliffissuaqarnerlu. Inuiaqatigiinnut kalaallinut tamanut iluaqutaasumik aalisarnermi pitsaanerpaamik angusaqarniarluta suleqatigiittariaqarpugut.

Pikkoriffivut tunisassiassaatitsinnillu nukittoqutaasut ukkatarissavavut, tassalu pitsaassuseq. Taamaammat aalisarneq ineriartortittuartariaqarparput, imaanilu pisuussutit pitsaanerusumik atorluartariaqarlugit.

Pitsaatsutsimik tunisassiullaqqissuuvugut. Niuerfiit akornanni tusaamane­qarluarpugut. Tamanna nunanut allanut tunisaqarluartarnitsinnut tunnga­viulluinnarpoq. Tamanna paarilluartariaqarparput, tamattalu ataatsimoorussamik pisuussutitsinnik aqutsineq immikkut isiginiarlugu.

Piujuartitsinissaq pingaaruteqarpoq, kinguaariit tullii aalisartunngortussat pisuussutissaat kisiisa qulakkeerniaannarnagit, pisuussutittali naleqarnerpaaffia­niitinnissaat qulakkeerniarlugit, atuisummi tamanna piumasarimmassuk.

Niuerfiit atuisullu ineriartornerannut malinnaanngikkutta ilungersuuteqarnitsinni kinguariasaagut, kinguariaruttalu aalisarneq iluanaarutigisinnaa­junnaar­sinnaa­varput. Tamannarpiarlu tunngavigalugu aalisarnermi suliaqartut akunnerminni oqaloqatigiilluarnissaat angusaqarsinnaanissaallu qulakkeertariaqarpavut.

***Siunissami aalisarneq***

Aalisarnermik inuussutissarsiornerup piffissamut ungasinnerusumut sinaakkutitut tunngavissaasa siuarsarnissaat Naalakkersuisut pingaarnerpaatut isigaat. Patajaallisaaneq aningaasaleerusussuserlu pilersillugit. Suliniutit aalisarnermik inuussutissarsiornermut tapersersuisut siunissamilu ineriartortitseqqinnermik periarfissiisut ineriartortinnissaannut peqataarusuppugut.

Taamaammat aalisarnermut inatsimmik nutaamik suliaqarninni aalisartut inuussutissarsiortullu peqataatinnissaat, kisiannili aamma assersuutigalugu SIK Grønlandsbanken-ilu akuutinnissaat uannut pingaaruteqarsimavoq.

Aalisarneq pillugu inatsisissaq tusarniutigineqaleriarpat sulineq taanna pillugu oqaloqatigiilluarnerit nangeqqinnissaat qilanaaraara. Naalakkersuisut kissaa­tigisaattut aalisarneq pillugu inatsisissaq aalisarnermik inuussutissarsiutip siunissaq ungasinnerusoq isigalugu ineriartortinnissaanut tunngaviussappat, attuumassuteqartut tamarmik peqataatinnissaat pingaaruteqarpoq.

Aalisarnerup aalisartunut Naalakkersuinermillu suliaqartunut toqqissisimanar­tumik aqunneqarnera ingerlaneralu qulakkeersimajuartariaqarparput.

Aalisagaativut qalerualiutivullu isumatusaartumik aalisarneqarlutillu aqunne­qassapput. Imartatsinni aalisakkat amerlassusaat killeqanngitsuunngillat. Taamaattorli pitsaassusaat pitsaalluinnarput.

Taamaanneri paarilluassavarput. Aalisarneq aquttariaqarparput uumasut pisuus­sutivut tamatsinnut pitsaanerpaamik iluaqutaasussanngorlugit. Polar Expo-mik illersuisutut aalisarnerup saqqummersitsinersuullu ineriartorneranik malinnaa­nissara qilanaaraara.

***Piniartutut inuussutissarsiummi tamaviaarluni anguniagassat***

Nunarput piniagassarpassuaqarpoq, taakkulu atorluartaqaavut, soorlu ilaquttat kalaalimineerniarfiillu neqinik nunameersunik, imartatsinneersunik timmissa­neer­sunillu pilersorlugit. Kalaalimerngit pinngitsoorsinnaanngilluinnagaraavut. Inuussutissarsiutigalugu piniartut nunatsinni immitsinnut pilersorneru­ler­nis­sat­sinnut pilersuisuupput pingaarutillit, tamannalu Naalakkersuisut annertusa­rusuppaat ineriartortillugulu.

Uumasut pisarinissaannut piniutit assigiinngitsorpassuit atorneqarsinnaapput, taakkulu aserfallatsaalineqartariaqarput, nutarterneqartariaqarput ineriartortinne­qar­tariaqarlutillu. Taamaattumik inuit pikkorissut atortunik eqqortunik pissarsisinnaasut, inuillu allat aserfallatsaaliisinnaasut ineriartortitsisinnaasullu pisariaqartinneqarputtaaq. Taamaattumik nuannaarlunga oqaatigissavara Polar Expo-p piniarneq pillugu inuussutissarsiuteqarneq ilanngullugu sammisaqalermat, inuussutissarsiutigalugu piniartut allallu soqutigisaqartut naapissinnaanngorput attavissarsioqatigiissinnaalerlutillu.

Naalakkersuisut piniarneq aallaaniarnerlu pillugit inatsimmut allannguutissamik siunnersuuteqarput, Inatsisartullu ukiaanerani ataatsimiinnerminni oqaluuserisus­saagaluarpaat. Ajoraluartumilli siunnersuut aammaarluni upernaakkut ataatsi­miin­nissamut eqqartorneqartussanngorlugu kinguartinneqarpoq. Siunnersuutikkut siunertarineqartoq tassaavoq piniagassat naleqquttumik uumassusillillu eqqarsaa­tigalugit illersorneqarsinnaasumik iluaqutiginissaasa qulakkeerneqarnissaat. Piniariaatsit piniutillu aalajangersimasut atorneqarnissaannut inatsimmi aamma sammisamut ataatsimut sinaakkusiivugut. Taassuma saniatigut uumasunik illersuineq pillugu inatsiseqarpugut. Uumasunik illersuineq pillugu inatsisip siunertaa tassaavoq ilaatigut uumasut toquttakkavut sapinngisamik piaar­nerpaamik naalliutsitsinertaqanngitsumillu toqunneqartarnissaat. Tamanna piviusoq ingerlatiinnassagutsigu piniartut aallaasinik imassanik il. il. eqqortunik atortoqartariaqarput.

Piniutit inuussutissarsiutigineqartut 50 mm qamutilinnit, arfernut qaartartunut igeriuttakkat, tuukkanit aamma kingoraartissat qoorortuuaqqanut imassanullu atorneqartarput. Aallaasit imassallu assigiinngitsorpassuit atorneqartarput. Saviit pillatit, neqinullu nissiissutit arfernik angisuunik mikisunillu, aarrinik piniarnermi atorneqartarput puisinniarnissamullu qassutit il. il. atorneqartarlutik.

Piniartut pilersuisunik nioqquteqarnermi isumaginnittunik oqaloqateqarta­riaqartarput atortussat eqqortut pissarsiariumallugit pissarsiariuminartuutikku­mallugillu.

***Naggataatigut***

Polar Expo-mik illersuisutut, inuit misilittakkaminnik, isummanik attavissanillu avitseqatigiinnissamut maani Ilulissani naapissinnaammata tulluusimaarutigaara.

Ullut tullinnguuttut aaqqissuussaqarfiusut, suleqatigiiffiusut oqaloqatigiiffiusullu qilanaaraakka. Tamassi saqqummersitsinersuarmi peqataalluarnissassinnik kissaappassi.

Qujanaq oqaaseqarsinnaagama tikilluaritsilu.